Viktor Puskar

Viktor Puskar VR I/1 (7. mai 1889 (25. aprill vana kalendri järgi) Viljandi – 12. mai 1943 Tartu) oli Eesti sõjaväelane (kolonel), 2. diviisi ülem Vabadussõjas.

Elulugu
Venemaa Keisririigi sõjaväes
1907. aastal alustas Viktor Puskar teenistust Venemaa Keisririigi Vene Keiserlikus armees. 1911. aastal lõpetas ta Vilno sõjakooli 1. järgu diplomiga ning ülendati alamleitnandiks. Teenis nooremohvitserina 169. Novotroitski polgus mille koosseisus osales Esimeses maailmasõjas. 1. märtsil 1917 määrati alampolkovnik Puskar 4. Soome kütipolgu ülema abiks teenides sellel ametikohal kuni 4. detsember 1917. 4. Soome kütipolgus Galiitsias valiti Puskar 1917. aastal polgukomitee esimeheks.

Viktor Puskar viibis kogu Esimese maailmasõja kestel võitlusliinil, võitles kõikidel Vene väerinnetel peale Kaukaasia oma ning osales 22 lahingus.

Võitluses ülesnäidatud vahvuse, tubliduse ning edukate võitluskavade väljatöötamise eest on Viktor Puskarile Esimese maailmasõja ajal antud kõik sel ajal käibel olnud vanemohvitseri aumärgid ühes mõõkadega. Sai sõja jooksul 2 korda haavata.

Eesti rahvusväeosades
Detsembris 1917 liitus Puskar Eesti rahvusväeosadega, et Eesti polkude asutamisest osa võtta. Määrati 2. Eesti polgu ülema abiks Viljandis. 1918. aasta augustis, kui Saksa okupatsioonivõimud Eesti Ajutise Valitsuse ja Eesti rahvusväeosade juhte vangistama hakkasid, põgenes polkovnik Puskar Venemaale, kuhu ta jäi kuni Saksa okupatsioonivõimude lahkumiseni Eestist.

Eesti Vabadussõjas
pisi|Eesti sõjaväe kõrgem juhtkond 1920. aastal, tagumine rida vasakult: kindralmajor Ernst Põdder, Dr. Arthur Lossmann, kindralmajor Aleksander Tõnisson, polkovnik Karl Parts, polkovnik Viktor Puskar, polkovnik Jaan Rink. Esimene rida vasakult: kindralmajor Andres Larka, kindralmajor Jaan Soots, Sõjavägede Ülemjuhataja kindralleitnant Johan Laidoner, Admiral Johan Pitka ja polkovnik Rudolf Reimann
Vabadussõja alguses oli Puskar Järvamaa Kaitseliidu ülem. 24. detsembril Viljandis toimunud ülemjuhataja Johan Laidoneri ja Viljandi kohalike sõjaväeülemate, samuti Viljandi- ja Tartumaa omavalitsus- ja seltskonnategelaste nõupidamistel määras J. Laidoner 1. brigaadi i ülema Ernst Limbergi asemele Viktor Puskari, nimetades samas 1. brigaadi ümber 2. diviisiks. Alates detsembrist 1918 juhtis ta Lõuna rindel 2. diviisi. 

Puskarit on kaasajal hinnatud osavana vastuluurekorraldajana, kes tabas mitmeid enamlaste agente.Teise diviisi ülem polkownik Puskar, Sõdur, 6. märtsil 1920. See tema tegevus sünnitas mõnel pool palju paksu verd, sest teda peeti liialdajaks. 28. ja 31. detsembril hukati Viljandis välikohtuotsusega kokku kolm enamlaste kasuks tegutsenut, millest teavitati ka kohalikku avalikkust.

25. detsembril formeeriti Viktor Puskar initsiatiivil Viljandi vabatahtlike pataljon (hilisem Viljandi kaitsepataljon). Viljandis alustati ka Tartu kaitseliitlaste-õppurite põhjal Tartu kaitsepataljoni moodustamist 8. jaanuaril. Sõja käigus kaitses ta Kagu-Eestit, vabastas Punaarmee käest Põhja-Läti ja vallutas Pihkva.

Tegevus pärast Vabadussõda
Vabastati sõjaväest septembris 1920. Vabadussõjalaste riigipöördekatse tõttu arreteeriti 8. detsembril 1935 ning paigutati Tallinna keskvanglasse. Mais 1936 mõisteti Sõjaringkonnakohtu otsusega 15 aastaks sunnitööle kui vabadussõjalaste kaitseministrikandidaat. Vabanes amnestiaga mais 1938. Pidas seejärel Farmi talu. Kohtuotsusega võetud teenetemärgid tagastati juunis 1939 ning koloneli aukraad ennistati juunis 1940.

Nõukogude repressiivorganid arreteerisid ta 1. novembril 1940 Farmi talus. Oli Tartu ja Tallinna vanglates. Vabastati 18. märtsil 1941 vanglast ja siirdus järelümberasumise korras koos perega Saksamaale. Tuli suvel 1942 tagasi Eestisse, elas algul Viljandis, seejärel Tartus.

Viktor-Hugo Puskar suri 12. mail 1943 Tartus ülikooli haavakliinikus maovähi tõttu. Maetud Tartu Raadi kalmistule Maarja koguduse ossa.

Tunnustus
 Vabadusristi I liigi 1. järk, 1920
 Kotkaristi I klassi teenetemärk mõõkadega, 1930
 Läti Karutapja orden
 Sakala partisanide ühingu auliige, 1934Sakala partisanid minevikku jälgimas. Uus Sõna, 28. detsember 1934, nr. 4, lk. 4.

Viited

Kirjandus
 Jaak Pihlak, "Viljandi linn ja Vabaduse Risti vennad" Viljandi Muuseum, 2010, lk 133-134

Välislingid
 Sõdur nr 10 1920, Sõdur 10/1920

Kategooria:2. Diviisi ülemad
Kategooria:Kaitseliidu Järva maleva pealikud
Kategooria:Eesti kolonelid
Kategooria:Vabadusristi I liigi 1. järgu kavalerid
Kategooria:Kotkaristi I klassi sõjalise teenetemärgi kavalerid
Kategooria:Karutapja ordeni kavalerid
Kategooria:Vilno sõjakooli vilistlased
Kategooria:Eesti Vabadussõjalaste Liidu poliitikud
Kategooria:Vabadussõja veteranid
Kategooria:Maarja kalmistule maetud
Kategooria:Sündinud 1889
Kategooria:Surnud 1943